ΚΑΝΟΝΙΣΜΌΣ (ΕΚ) αριθ. 356/2005 ΤΗΣ ΕΠΙΤΡΟΠΉΣ της 1ης Μαρτίου 2005 για τη θέσπιση λεπτομερών κανόνων για τη σήμανση και ταυτοποίηση αλιευτικών εργαλείων και δοκοτρατών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην κοινή αλιευτική πολιτική (1), και ιδίως το άρθρο 5 στοιχείο γ) και το άρθρο 20α παράγραφος 3, Εκτιμώντας τα ακόλουθα: (1) Είναι αναγκαίος ο έλεγχος και η επιθεώρηση των αλιευτικών δραστηριοτήτων, ιδίως ορισμένων τεχνικών μέτρων διατήρησης, με τον καθορισμό, μεταξύ άλλων, των μεγεθών των ματιών των διχτυών, των περιορισμών αλιείας κατά τη διάρκεια ορισμένων χρονικών περιόδων και άλλων χαρακτηριστικών των αδρανών αλιευτικών εργαλείων. Για το σκοπό αυτό, θα πρέπει να είναι εύκολη η ταυτοποίηση και ο έλεγχος των αλιευτικών εργαλείων που χρησιμοποιούνται από τα αλιευτικά σκάφη. Για τη διασφάλιση της τήρησης των απαιτήσεων αυτών, θα πρέπει να θεσπιστούν λεπτομερείς κανόνες για τη σήμανση και την ταυτοποίηση ορισμένων αλιευτικών εργαλείων που χρησιμοποιούνται σε κοινοτικά ύδατα. (2) Για την κατάλληλη εφαρμογή του παρόντος κανονισμού, ενδείκνυται η απαγόρευση της χρήσης αλιευτικών εργαλείων τα οποία δεν πληρούν τις απαιτήσεις του παρόντος κανονισμού, καθώς επίσης και η μεταφορά επί των πλοίων αλιευτικών εργαλείων τα οποία δεν πληρούν ορισμένες διατάξεις του κανονισμού. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας και υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ Άρθρο 1 Αντικείμενο Ο παρών κανονισμός θεσπίζει λεπτομερείς κανόνες για τη σήμανση και ταυτοποίηση αδρανών αλιευτικών εργαλείων και δοκοτρατών. Άρθρο 2 Πεδίο εφαρμογής 1. Ο παρών κανονισμός εφαρμόζεται σε σκάφη τα οποία αλιεύουν σε κοινοτικά ύδατα. 2. Ο παρών κανονισμός δεν εφαρμόζεται εντός 12 ναυτικών μιλίων από τη γραμμή βάσης των παράκτιων κρατών μελών. Άρθρο 3 Ορισμοί Για τους σκοπούς του παρόντος κανονισμού, εφαρμόζονται οι ακόλουθοι ορισμοί: α) «αδρανή εργαλεία»σημαίνει: i) παραγάδια· ii) απλάδια δίχτυα, δίχτυα εμπλοκής, μανωμένα δίχτυα, παρασυρόμενα απλάδια δίχτυα, τα οποία δυνατόν να αποτελούνται από ένα ή περισσότερα χωριστά δίχτυα εξοπλισμένα με άνω και κάτω σχοινιά καθώς και συνδετικά σχοινιά, και τα οποία δυνατόν να είναι εξοπλισμένα με διατάξεις αγκυροβολίας, επίπλευσης και ναυσιπλοΐας· β) «δοκότρατες» σημαίνει τράτες που σύρονται από προώστες. Άρθρο 4 Απαγόρευση 1. Απαγορεύεται για σκοπούς αλιείας η χρήση αδρανών αλιευτικών εργαλείων, σημαντήρων και δοκοτρατών οι οποίες δε διαθέτουν σήμανση και δε μπορούν να ταυτοποιηθούν σύμφωνα με τις διατάξεις του παρόντος κανονισμού. 2. Απαγορεύεται η μεταφορά επί του σκάφους: α) δοκών δοκότρατας στις οποίες δεν αναγράφονται τα εξωτερικά γράμματα και οι αριθμοί νηολόγησης σύμφωνα με το άρθρο 5· β) αδρανών εργαλείων τα οποία δε φέρουν σήμανση σύμφωνα με το άρθρο 7· γ) σημαντήρων οι οποίοι δε φέρουν σήμανση σύμφωνα με το άρθρο 10. ΚΕΦΑΛΑΙΟ II ΔΟΚΟΤΡΑΤΕΣ Άρθρο 5 Υποχρεώσεις όσον αφορά τις δοκότρατες Ο πλοίαρχος αλιευτικού σκάφους, ή ο εκπρόσωπός του, διασφαλίζει ότι κάθε συναρμοσμένη δοκός δοκότρατας που μεταφέρεται επί του σκάφους, ή χρησιμοποιείται για σκοπούς αλιείας, να αναγράφει σαφώς επ’ αυτής ή επί του πέλματος κάθε δοκού τα εξωτερικά γράμματα και αριθμούς νηολόγησης του σκάφους στο οποίο ανήκει. ΚΕΦΑΛΑΙΟ III ΑΔΡΑΝΗ ΕΡΓΑΛΕΙΑ Άρθρο 6 Υποχρεώσεις όσον αφορά τα αδρανή εργαλεία Ο πλοίαρχος αλιευτικού σκάφους, ή ο εκπρόσωπός του, διασφαλίζει την εμφανή σήμανση και ταυτοποίηση κάθε αδρανούς εργαλείου που μεταφέρεται επί του σκάφους ή χρησιμοποιείται για σκοπούς αλιείας σύμφωνα με τις διατάξεις του παρόντος κεφαλαίου. Άρθρο 7 Επίδειξη των σημείων ταυτοποίησης Σε κάθε αδρανές εργαλείο που χρησιμοποιείται για σκοπούς αλιείας αναγράφονται επί μονίμου βάσεως τα εξωτερικά γράμματα και οι αριθμοί νηολόγησης που αναγράφονται στο κύτος του σκάφους στο οποίο ανήκει: α) επί πινακίδας η οποία είναι προσαρτημένη στην άνω πρώτη σειρά και των δύο άκρων κάθε αδρανούς εργαλείου· β) για αδρανές εργαλείο το οποίο εκτείνεται σε μήκος μεγαλύτερο από ένα ναυτικό μίλι, επί πινακίδων οι οποίες είναι προσαρτημένες στην άνω πρώτη σειρά του αδρανούς εργαλείου σε τακτικά διαστήματα που δεν υπερβαίνουν το ένα ναυτικό μίλι, έτσι ώστε να μην αφήνεται χωρίς σήμανση κανένα τμήμα του αδρανούς εργαλείου που εκτείνεται σε μήκος μεγαλύτερο του ενός ναυτικού μιλίου. Άρθρο 8 Πινακίδες 1. Κάθε πινακίδα πρέπει: α) να είναι κατασκευασμένη από ανθεκτικό υλικό· β) να είναι προσαρμοσμένη ασφαλώς επί του αλιευτικού εργαλείου· γ) να έχει πλάτος 65 τουλάχιστον χιλιοστόμετρα· δ) να έχει μήκος 75 τουλάχιστον χιλιοστόμετρα. 2. Τα γράμματα και οι αριθμοί που αναγράφονται σε κάθε πινακίδα, δεν πρέπει να σβήνονται, αλλοιώνονται ή να αφήνονται να καθίστανται δυσανάγνωστοι. ΚΕΦΑΛΑΙΟ IV ΣΗΜΑΝΤΗΡΕΣ Άρθρο 9 Υποχρεώσεις όσον αφορά τους σημαντήρες Ο πλοίαρχος αλιευτικού σκάφους, ή ο εκπρόσωπός του, διασφαλίζει την πρόσδεση, σε κάθε αδρανές εργαλείο που χρησιμοποιείται για σκοπούς αλιείας, δύο ακραίων σημαντήρων και ενδιάμεσων σημαντήρων, οι οποίοι είναι εξοπλισμένοι σύμφωνα με το παράρτημα, οι οποίοι τοποθετούνται σύμφωνα με τις διατάξεις του παρόντος κεφαλαίου. Άρθρο 10 Επίδειξη των σημείων ταυτοποίησης 1. Σε κάθε ακραίο σημαντήρα και ενδιάμεσο σημαντήρα αναγράφονται τα εξωτερικά γράμματα και οι αριθμοί νηολόγησης που εμφαίνονται στο κύτος του σκάφους στο οποίο ανήκουν ως εξής: α) τα γράμματα και οι αριθμοί αναγράφονται όσο το δυνατόν περισσότερο υψηλότερα πάνω από τη στάθμη του ύδατος έτσι ώστε να είναι ευδιάκριτα· β) το χρώμα τους πρέπει να έρχεται σε αντίθεση με την επιφάνεια στην οποία εμφανίζονται. 2. Τα γράμματα και οι αριθμοί που αναγράφονται επί του σημαντήρα, δεν πρέπει να σβήνονται, αλλοιώνονται ή να αφήνονται να καθίστανται δυσανάγνωστοι. Άρθρο 11 Σχοινιά 1. Τα σχοινιά που συνδέουν τους σημαντήρες με το αδρανές εργαλείο πρέπει να είναι από βυθιζόμενο υλικό ή πρέπει να φέρουν βαρίδια. 2. Τα σχοινιά που συνδέουν τους ακραίους σημαντήρες με κάθε αλιευτικό εργαλείο πρέπει να είναι προσδεδεμένα στα άκρα του εν λόγω εργαλείου. Άρθρο 12 Ακραίοι σημαντήρες 1. Οι ακραίοι σημαντήρες τοποθετούνται κατά τρόπο ώστε να είναι δυνατός οποιαδήποτε στιγμή ο καθορισμός του κάθε άκρου του αλιευτικού εργαλείου. 2. Ο ιστός κάθε ακραίου σημαντήρα πρέπει να έχει ύψος 1,5 τουλάχιστον μέτρα πάνω από την επιφάνεια της θάλασσας, το οποίο μετράται από την κορυφή του πλωτήρα. 3. Οι ακραίοι σημαντήρες πρέπει να είναι χρωματισμένοι, αποκλειομένου ωστόσο του κόκκινου ή πράσινου χρώματος. 4. Κάθε ακραίος σημαντήρας πρέπει να διαθέτει: α) μία ή δύο ορθογώνιες σημαίες με μήκος πλευράς 40 τουλάχιστον εκατοστόμετρα· στην περίπτωση που απαιτούνται δύο σημαίες επάνω στον ίδιο σημαντήρα, η απόσταση μεταξύ τους πρέπει να είναι τουλάχιστον 20 εκατοστόμετρα· η απόσταση μεταξύ του ύδατος και της πρώτης σημαίας πρέπει να είναι τουλάχιστον 80 εκατοστόμετρα· οι σημαίες που δείχνουν τα άκρα του ίδιου διχτυού πρέπει να είναι του ιδίου χρώματος, αποκλειομένου ωστόσο του λευκού χρώματος καθώς και του ιδίου μεγέθους· β) έναν ή δύο φανούς κιτρίνου χρώματος που εκπέμπουν μία αναλαμπή κάθε πέντε δευτερόλεπτα (F1 Y5s), οι οποίοι να είναι ορατοί από απόσταση δύο τουλάχιστον ναυτικών μιλίων· γ) άνω σήμανση στην κορυφή του σημαντήρα σε σχήμα σφαίρας διαμέτρου 25 τουλάχιστον εκατοστομέτρων, η οποία φέρει στην κορυφή μία ή δύο φωτεινές ταινίες, αποκλειομένου ωστόσο του κόκκινου και του πράσινου χρώματος, οι οποίες έχουν πλάτος 6 τουλάχιστον εκατοστόμετρα. Μπορεί να χρησιμοποιείται σφαιρικός ανακλαστήρας ραντάρ για τη σήμανση της κορυφής του σημαντήρα· δ) ανακλαστήρες ραντάρ που εκπέμπουν σήμα αντήχησης σε απόσταση δύο τουλάχιστον ναυτικών μιλίων. Άρθρο 13 Προσαρμογή ακραίων σημαντήρων Οι ακραίοι σημαντήρες πρέπει να είναι προσαρμοσμένοι στο αλιευτικό εργαλείο ως εξής: α) ο σημαντήρας του δυτικού τομέα (δηλαδή από το νότο προς δυσμάς έως και βόρεια) πρέπει να φέρει δύο σημαίες, δύο ριγωτές φωτεινές ζώνες, δύο φανούς και μία πινακίδα σύμφωνα με το άρθρο 8· β) ο σημαντήρας του ανατολικού τομέα (δηλαδή από το βορρά προς ανατολάς έως και νότια) πρέπει να φέρει μία σημαία, μία ριγωτή φωτεινή ζώνη, ένα φανό και μία πινακίδα σύμφωνα με τις διατάξεις του παρόντος κανονισμού. Στην πινακίδα πρέπει να αναγράφονται τα στοιχεία που προβλέπονται στο άρθρο 10. Άρθρο 14 Ενδιάμεσοι σημαντήρες 1. Οι ενδιάμεσοι σημαντήρες πρέπει να είναι προσαρμοσμένοι σε αδρανή εργαλεία τα οποία εκτείνονται σε απόσταση μεγαλύτερη του ενός ναυτικού μιλίου. 2. Ενδιάμεσοι σημαντήρες τοποθετούνται σε αποστάσεις μέχρι ενός ναυτικού μιλίου έτσι ώστε να μην αφήνεται χωρίς σήμανση κανένα τμήμα του εργαλείου το οποίο εκτείνεται σε μεγαλύτερο μήκος του ενός ναυτικού μιλίου. 3. Οι ενδιάμεσοι σημαντήρες διαθέτουν τα ίδια χαρακτηριστικά με εκείνα που διαθέτουν οι ακραίοι σημαντήρες στον ανατολικό τομέα, εκτός από τα ακόλουθα: α) οι σημαίες πρέπει να είναι άσπρου χρώματος· β) κάθε πέμπτος ενδιάμεσος σημαντήρας πρέπει να είναι εξοπλισμένος με ανακλαστήρα ραντάρ ο οποίος εκπέμπει σήμα αντήχησης σε απόσταση δύο τουλάχιστον ναυτικών μιλίων. ΚΕΦΑΛΑΙΟ V ΤΕΛΙΚΗ ΔΙΑΤΑΞΗ Άρθρο 15 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Οκτωβρίου 2005. Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος. Βρυξέλλες, 1 Μαρτίου 2005.

[Source: multi_eurlex | Tokens: 8481]